กฎกระทรวงกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในจังหวัดอื่นนอกจากกรุงเทพมหานครพ.ศ. ๒๕๕๘ อาศัยอำนาจตามความในมาตรา ๕ (๑) (๒) (๓) (๔) (๕) (๑๐) และ (๑๘)แห่งพระราชบัญญัติรถยนต์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์ (ฉบับที่๑๐) พ.ศ. ๒๕๔๒ และมาตรา ๕ (๑๔) แห่งพระราชบัญญัติรถยนต์ พ.ศ. ๒๕๒๒ซึ่งแก้ไขเพิ่มเติมโดยพระราชบัญญัติรถยนต์(ฉบับที่ ๑๓) พ.ศ. ๒๕๔๗ รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้ข้อ ๑[๑] กฎกระทรวงนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไปข้อ ๒ ให้ยกเลิก(๑) กฎกระทรวง ฉบับที่ ๒๑ (พ.ศ. ๒๕๓๗)ออกตามความในพระราชบัญญัติรถยนต์ พ.ศ. ๒๕๒๒(๒) กฎกระทรวง ฉบับที่ ๔๐ (พ.ศ. ๒๕๔๖)ออกตามความในพระราชบัญญัติรถยนต์ พ.ศ. ๒๕๒๒(๓) กฎกระทรวง ฉบับที่ ๔๓ (พ.ศ. ๒๕๔๘) ออกตามความในพระราชบัญญัติรถยนต์พ.ศ. ๒๕๒๒(๔) กฎกระทรวง ฉบับที่ ๔๗ (พ.ศ. ๒๕๔๘)ออกตามความในพระราชบัญญัติรถยนต์ พ.ศ. ๒๕๒๒ข้อ ๓ ในกฎกระทรวงนี้รถยนต์รับจ้าง หมายความว่ารถยนต์รับจ้างประเภทรถยนต์รับจ้างบรรทุกคนโดยสารไม่เกินเจ็ดคน (TAXI-METER)ข้อ ๔ กฎกระทรวงนี้ให้ใช้บังคับแก่รถยนต์รับจ้างที่จดทะเบียนในจังหวัดอื่นนอกจากกรุงเทพมหานครข้อ ๕ รถยนต์รับจ้างต้องเป็นเก๋งสองตอน รถเก๋งสองตอนแวนรถเก๋งสามตอน รถเก๋งสามตอนแวน รถยนต์นั่งสองตอนรถยนต์นั่งสองตอนแวน รถยนต์นั่งสามตอน รถยนต์นั่งสามตอนแวนหรือรถลักษณะอื่นตามแบบที่กรมการขนส่งทางบกให้ความเห็นชอบ ทั้งนี้ ต้องมีประตูไม่น้อยกว่าสี่ประตู ความกว้างไม่เกิน๒.๕๐ เมตร ความยาวไม่เกิน ๖ เมตร ความสูงไม่เกิน ๒ เมตร และเครื่องยนต์ต้องมีความจุของกระบอกสูบรวมกันไม่ต่ำกว่า๑,๕๐๐ ลูกบาศก์เซนติเมตรในกรณีที่รถยนต์รับจ้างเป็นรถยนต์นั่งสองตอน รถยนต์นั่งสองตอนแวนรถยนต์นั่งสามตอน หรือรถยนต์นั่งสามตอนแวนเบาะนั่งต้องมีระยะห่างจากพื้นถึงส่วนบนสุดของเบาะนั่งไม่น้อยกว่า ๒๕ เซนติเมตรและมีระยะห่างจากส่วนต่ำสุดของเบาะนั่งถึงเพดานไม่น้อยกว่า ๘๕ เซนติเมตรข้อ ๖ รถยนต์รับจ้างต้องไม่ติดตั้งระบบป้องกันการเปิดประตูรถจากภายในและกระจกกันลมทุกด้านต้องเป็นกระจกที่โปร่งใสสามารถมองเห็นสภาพภายในรถและสภาพการจราจรภายนอกรถได้ชัดเจนและห้ามมิให้นำวัสดุอื่นใดมาติดหรือบังส่วนหนึ่งส่วนใดของกระจกเว้นแต่เป็นการติดเครื่องหมายหรือเอกสารตามที่กฎหมายกำหนด หรือการติดวัสดุสำหรับบังหรือกรองแสงแดดที่กระจกกันลมด้านหน้าตามที่กรมการขนส่งทางบกประกาศกำหนดข้อ ๗ รถยนต์รับจ้างอาจติดตั้งอุปกรณ์กั้นระหว่างที่นั่งผู้ขับรถกับคนโดยสารภายในห้องโดยสารก็ได้ในกรณีที่มีเหตุจำเป็นเพื่อประโยชน์ในการคุ้มครองความปลอดภัยในชีวิตร่างกาย หรือทรัพย์สินของผู้ขับรถหรือคนโดยสารให้นายทะเบียนมีอำนาจกำหนดให้รถยนต์รับจ้างตามข้อ ๕ ประเภทใดต้องติดตั้งอุปกรณ์ตามวรรคหนึ่งได้ ทั้งนี้ โดยประกาศในราชกิจจานุเบกษาคุณลักษณะ วิธีการติดตั้ง และแบบของอุปกรณ์ตามวรรคหนึ่งหรือวรรคสอง ให้เป็นไปตามหลักเกณฑ์วิธีการ และเงื่อนไขที่กรมการขนส่งทางบกกำหนดหรือให้ความเห็นชอบข้อ ๘ รถยนต์รับจ้างต้องมีและใช้มาตรค่าโดยสารโดยติดตั้งไว้ด้านซ้ายของผู้ขับรถมาตรค่าโดยสารตามวรรคหนึ่งต้องเป็นแบบหรือชนิดที่แสดงจำนวนเงินค่าโดยสารได้ตามอัตราระยะทาง และระยะเวลาที่กำหนดไว้ในข้อ ๑๔และได้รับความเห็นชอบจากกรมการขนส่งทางบกข้อ ๙ รถยนต์รับจ้างอาจมีและใช้เครื่องสื่อสารตามกฎหมายว่าด้วยวิทยุคมนาคมตามแบบหรือชนิดที่ได้รับความเห็นชอบจากคณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติหรือเครื่องสื่อสารประเภทอื่นที่กรมการขนส่งทางบก ให้ความเห็นชอบก็ได้รถยนต์รับจ้างที่มีและใช้เครื่องสื่อสารตามวรรคหนึ่งต้องแสดงเครื่องหมายการใช้เครื่องสื่อสาร ณที่ที่คนโดยสารเห็นได้ชัดเจน ทั้งนี้ตามลักษณะ ขนาด และตำแหน่งตามที่นายทะเบียนประกาศกำหนดข้อ ๑๐ รถยนต์รับจ้างให้ใช้สี ดังต่อไปนี้(๑) รถยนต์รับจ้างของบุคคลธรรมดาให้ใช้สีแดงและสีเหลืองเป็นสีของตัวถังรถ ดังต่อไปนี้(ก)สีแดงให้เริ่มตั้งแต่ด้านล่างสุดของตัวถังรถจนถึงที่ปิดเปิดประตูเป็นแนวขนานกับพื้นตลอดรอบตัวรถ(ข) สีเหลืองให้เริ่มถัดต่อจากสีแดงตาม (ก) จนถึงด้านบนของหลังคารถ(๒) รถยนต์รับจ้างของนิติบุคคลให้ใช้สีน้ำเงินและสีเหลืองเป็นสีของตัวถังรถ ดังต่อไปนี้(ก)สีน้ำเงินให้เริ่มตั้งแต่ด้านล่างสุดของตัวถังรถจนถึงที่ปิดเปิดประตูเป็นแนวขนานกับพื้นตลอดรอบตัวรถ(ข) สีเหลืองให้เริ่มถัดต่อจากสีน้ำเงินตาม (ก)จนถึงด้านบนของหลังคารถการแก้ไขทะเบียนเปลี่ยนประเภทรถยนต์รับจ้างเป็นรถยนต์ประเภทอื่นต้องเปลี่ยนสีของตัวถังรถและต้องไม่มีลักษณะเหมือนกับที่กำหนดไว้ในวรรคหนึ่งข้อ ๑๑ รถยนต์รับจ้างต้องมีเครื่องหมายเป็นอักษรโรมันว่าTAXI-METER อยู่ภายในกรอบสีเหลืองขนาดไม่น้อยกว่า ๖๐ เซนติเมตร × ๑๕ เซนติเมตร ติดตรึงไว้แนวนอนบนหลังคารถให้เห็นได้จากทางหน้ารถ ตัวอักษรคำว่า TAXI-METER ให้ใช้สีดำมีขนาดสูงไม่น้อยกว่า๗ เซนติเมตร เส้นของตัวอักษรหนาไม่น้อยกว่า ๑.๒๐เซนติเมตรและให้มีแสงไฟพร้อมด้วยกรอบที่บังคับแสงให้เห็นเครื่องหมายนี้ได้ชัดเจนในเวลากลางคืนและเครื่องหมายอื่น ตามลักษณะ ขนาดและตำแหน่งตามระเบียบที่อธิบดีกรมการขนส่งทางบกกำหนดการแก้ไขทะเบียนเปลี่ยนประเภทรถยนต์รับจ้างเป็นรถยนต์ประเภทอื่นต้องนำเครื่องหมายตามวรรคหนึ่งออกข้อ ๑๒ ในกรณีที่ผู้ขับรถยนต์รับจ้างไม่ประสงค์จะทำการรับจ้างบรรทุกคนโดยสารในช่วงระยะเวลาใดให้แสดงเครื่องหมายงดรับจ้างบรรทุกคนโดยสารไว้ที่หน้ารถด้านซ้ายของผู้ขับรถ โดยให้สามารถมองเห็นได้ชัดเจนจากภายนอกรถทั้งในเวลากลางวันและกลางคืนของช่วงระยะเวลานั้นเครื่องหมายงดรับจ้างบรรทุกคนโดยสารตามวรรคหนึ่ง ต้องมีลักษณะเป็นแผ่นป้ายรูปสี่เหลี่ยมผืนผ้ามีพื้นสีขาวขนาดไม่น้อยกว่า๑๐ เซนติเมตร × ๒๒ เซนติเมตร และมีเส้นกรอบสีแดงหนาไม่น้อยกว่า ๐.๕ เซนติเมตรตรงกลางมีตัวอักษรสีแดงคำว่า งดรับจ้าง ขนาดสูงไม่น้อยกว่า ๕ เซนติเมตรและเส้นของตัวอักษรหนาไม่น้อยกว่า ๐.๖ เซนติเมตรข้อ ๑๓ รถยนต์รับจ้างตามกฎกระทรวงนี้ให้มีอายุการใช้งานได้ไม่เกินเก้าปีนับแต่วันที่รถยนต์นั้นจดทะเบียนครั้งแรกในกรณีที่รถยนต์รับจ้างครบอายุการใช้งานตามวรรคหนึ่งให้เจ้าของรถมีหน้าที่ส่งคืนแผ่นป้ายทะเบียนรถต่อนายทะเบียนและนำใบคู่มือจดทะเบียนรถมาแสดงต่อนายทะเบียนเพื่อบันทึกหลักฐานการระงับทะเบียนหรือเปลี่ยนประเภทรถภายในสามสิบวันนับแต่วันที่ครบอายุการใช้งานข้อ ๑๔ ให้รัฐมนตรีมีอำนาจกำหนดอัตราค่าจ้างบรรทุกคนโดยสารสำหรับรถยนต์รับจ้างและค่าบริการอื่นดังต่อไปนี้(๑)ค่าจ้างบรรทุกคนโดยสารให้กำหนดโดยถือเกณฑ์ระยะทาง ๒ กิโลเมตรแรกไม่เกิน๑๐๐ บาท และกิโลเมตรต่อ ๆ ไป ไม่เกินกิโลเมตรละ ๒๐ บาทในกรณีที่ไม่สามารถเคลื่อนที่หรือเดินรถต่อไปได้ตามปกติวิสัยในอัตรานาทีละไม่เกิน๕ บาท(๒) ค่าบริการอื่น ให้กำหนด ดังต่อไปนี้(ก)กรณีการจ้างผ่านศูนย์บริการสื่อสารหรือระบบสื่อสารทางอิเล็กทรอนิกส์ของผู้รับจ้างกำหนดได้ไม่เกิน ๕๐ บาท(ข)กรณีการจ้างจากท่าอากาศยานหรือสถานที่ที่กระทรวงคมนาคมประกาศกำหนด โดยรถยนต์รับจ้างนั้นจอดรถรอคนโดยสารอยู่ในสถานที่ดังกล่าวณ จุดที่ได้จัดไว้เป็นการเฉพาะกำหนดได้ไม่เกิน ๑๕๐ บาท(ค) กรณีการจ้างในเวลากลางคืนตามที่กระทรวงคมนาคมประกาศกำหนด กำหนดได้ไม่เกิน๑๐๐ บาทการกำหนดอัตราค่าจ้างบรรทุกคนโดยสารและค่าบริการอื่นตามวรรคหนึ่งให้ประกาศในราชกิจจานุเบกษาการเรียกเก็บค่าจ้างบรรทุกคนโดยสารให้เรียกเก็บตามจำนวนเงินรวมที่แสดงไว้ในมาตรค่าโดยสารส่วนในกรณีที่มีการเรียกเก็บค่าบริการอื่นให้เรียกเก็บเพิ่มขึ้นจากค่าจ้างบรรทุกคนโดยสารที่แสดงไว้ในมาตรค่าโดยสารดังกล่าวข้อ ๑๕ ให้เจ้าของรถยนต์รับจ้างติดอัตราค่าจ้างบรรทุกคนโดยสารและค่าบริการอื่นตามข้อ๑๔ ในรถ ณ ที่ที่คนโดยสารเห็นได้ชัดเจนทั้งนี้ ตามลักษณะ ขนาด และตำแหน่งที่นายทะเบียนประกาศกำหนดข้อ ๑๖ ให้รถยนต์รับจ้างที่จดทะเบียนก่อนวันที่ ๒๖ธันวาคม พ.ศ. ๒๕๕๑ ให้มีอายุการใช้งาน ดังต่อไปนี้(๑) รถยนต์รับจ้างที่จดทะเบียนตั้งแต่วันที่ ๔ กันยายน พ.ศ. ๒๕๔๖ถึงวันที่ ๒๕ ธันวาคม พ.ศ. ๒๕๔๘ ให้มีอายุการใช้งานสิบสองปีนับแต่วันที่รถยนต์นั้นจดทะเบียนครั้งแรก(๒) รถยนต์รับจ้างที่จดทะเบียนตั้งแต่วันที่ ๒๖ ธันวาคม พ.ศ. ๒๕๔๘ถึงวันที่ ๒๕ ธันวาคม พ.ศ. ๒๕๕๑ ให้มีอายุการใช้งานต่อไปได้จนถึงวันที่ ๒๕ ธันวาคมพ.ศ. ๒๕๖๐ข้อ ๑๗ กฎกระทรวงนี้มิให้ใช้บังคับแก่รถยนต์รับจ้างที่จดทะเบียนไว้ก่อนวันที่๒๔ สิงหาคม พ.ศ. ๒๕๓๗เว้นแต่เจ้าของรถยนต์รับจ้างนั้นมีความประสงค์จะปฏิบัติตามข้อกำหนดในกฎกระทรวงนี้ให้ยื่นคำขอจดทะเบียนเป็นรถยนต์รับจ้างตามกฎกระทรวงนี้ข้อ ๑๘ บรรดาประกาศระเบียบ หรือคำสั่งที่ออกตามกฎกระทรวง ฉบับที่ ๒๑ (พ.ศ. ๒๕๓๗) ออกตามความในพระราชบัญญัติรถยนต์ พ.ศ. ๒๕๒๒ให้คงใช้บังคับต่อไปเพียงเท่าที่ไม่ขัดหรือแย้งกับกฎกระทรวงนี้จนกว่าจะมีประกาศ ระเบียบ หรือคำสั่งตามกฎกระทรวงนี้ใช้บังคับให้ไว้ณ วันที่ ๑๗ กรกฎาคม พ.ศ. ๒๕๕๘อาคม เติมพิทยาไพสิฐรัฐมนตรีช่วยว่าการกระทรวงคมนาคมปฏิบัติราชการแทนรัฐมนตรีว่าการกระทรวงคมนาคมหมายเหตุ:- เหตุผลในการประกาศใช้กฎกระทรวงฉบับนี้ คือเนื่องด้วยในปัจจุบันอัตราค่าจ้างบรรทุกคนโดยสารไม่สอดคล้องกับสภาพเศรษฐกิจและสังคมที่เปลี่ยนแปลงและไม่เพียงพอต่อการดำรงชีพของผู้ประกอบอาชีพขับรถยนต์รับจ้างและมีการจ้างรถยนต์รับจ้างผ่านระบบสื่อสารอิเล็กทรอนิกส์เพิ่มเติมจากการจ้างผ่านศูนย์บริการสื่อสาร ประกอบกับกฎกระทรวง ฉบับที่ ๒๑(พ.ศ. ๒๕๓๗) ออกตามความในพระราชบัญญัติรถยนต์ พ.ศ. ๒๕๒๒ซึ่งกำหนดเกี่ยวกับรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในจังหวัดอื่นนอกจากกรุงเทพมหานครได้ใช้บังคับมาเป็นเวลานานแล้ว สมควรปรับปรุงกฎกระทรวงดังกล่าวเพื่อประโยชน์ในการใช้บังคับกฎหมายแก่การให้บริการรถยนต์รับจ้างบรรทุกคนโดยสารไม่เกินเจ็ดคนและเพื่อปรับปรุงบทบัญญัติบางประการเกี่ยวกับมาตรฐานด้านความปลอดภัยสำหรับผู้โดยสารในการใช้บริการรถยนต์รับจ้างให้เหมาะสมยิ่งขึ้น จึงจำเป็นต้องออกกฎกระทรวงนี้ปริยานุช/ผู้จัดทำ๓ สิงหาคม ๒๕๕๘นุสรา/ผู้ตรวจ๑๓ สิงหาคม๒๕๕๘[๑] ราชกิจจานุเบกษาเล่ม ๑๓๒/ตอนที่ ๗๐ ก/หน้า ๑๖/๒๙ กรกฎาคม ๒๕๕๘